KIRJALLINEN KYSYMYS P-3568/02 esittäjä(t): Luisa Morgantini (GUE/NGL) neuvostolle. Uskontojen ja kulttuurien moninaisuus uhattuna Israelissa.



Virallinen lehti nro 155 E , 03/07/2003 s. 0169 - 0170



KIRJALLINEN KYSYMYS P-3568/02 esittäjä(t): Luisa Morgantini (GUE/NGL) neuvostolle (5. joulukuuta 2002) Aihe: Uskontojen ja kulttuurien moninaisuus uhattuna Israelissa Toukokuussa 2001 Israelin armeijan joukot tunkeutuivat väkisin Baron Derin luostarin tontille (armenialainen apostolinen luostari) lähellä Beith Jalaa tuhoten luostarin ekologisesti, historiallisesti ja arkeologisesti arvokkaita alueita. Vahinkojen suuruudeksi on arvioitu yli 300 000 euroa. Siitä lähtien alue on ollut miehitettynä. Jerusalemin armenialaisen patriarkaatin toistuvat neuvotteluyritykset, samoin kuin muiden korkeiden moraalisten ja poliittisten auktoriteettien, kuten paavi Johannes Paavali II:n ja YK:n uskonnonvapauksien erityistarkkailija Amorin esittämät vetoomukset ovat jääneet tuloksettomiksi. Vastauksena armenialaisen patriarkaatin anomuksille Israelin sotilaalliset ja poliittiset viranomaiset määräsivät tontin ulosmitattavaksi. Huhtikuussa 2002 Israel esitteli suunnitelmansa rakentaa muuri oman alueensa ja Länsirannan rajalle. Tätä varten Israelin armeijan joukot kivesivät tien tontin kauniissa keskiosassa ja suunnittelevat, että rajamuuri kulkisi tätä tietä pitkin, jolloin tontti jakautuisi kahteen toisiltaan eristettyyn osaan. Patriarkaatin viimeinen lakisääteinen muutoksenhakukeino, valitus Israelin korkeimmalle oikeudelle, jäi vastauksetta. Javier Solana ei ole reagoinut mitenkään Euroopan armenialaisen yhteisön vetoomuksiin. Vaikuttaa siltä, että Israelin valtio testaa tällä asialla kansainvälistä yhteisöä. Mikäli se onnistuu aikeissaan, on syytä huolestua ortodoksisten ja roomalaiskatolisten instituutioiden sekä myös kaikkien Israelissa asuvien vähemmistöjen puolesta, että heidän kulttuurinsa tukahdutetaan ja omaisuutensa takavarikoidaan. Aikooko neuvosto tarttua Baron Derin armenialaista luostaria koskevaan asiaan muistuttaakseen Israelia sen ihmisoikeusvelvoitteista ja vaatiakseen sitä kunnioittamaan yhteisönsä eri jäsenten muodostamaa kulttuurien ja uskontojen moninaisuutta? Onko neuvosto tietoinen, että edellä kuvattu toiminta rikkoo Euroopan unionin ja Israelin välistä yhteistyösopimusta(1) ja erityisesti sen johdanto-osaa ja 2 artiklaa? Aikooko neuvosto tarvittaessa purkaa sopimuksen? (1) EYVL L 147, 21.6.2000. Vastaus (4. maaliskuuta 2003) Neuvosto ei ole erikseen käsitellyt tätä kysymystä. Neuvosto on kuitenkin aina korostanut assosiaatiosopimuksen puitteissa Israelin kanssa järjestetyissä tapaamisissa, että Israelin ja Euroopan unionin väliset suhteet perustuvat yhteiseen kansanvallan periaatteiden ja perusluonteisten ihmisoikeuksien kunnioittamiseen, mikä on myös edellä mainitun sopimuksen olennainen tekijä sen 2 artiklan mukaisesti. Neuvosto on muistuttanut siitä, että perusvapauksien, joihin uskonnonvapauskin kuuluu, edistäminen on unionin ulkopolitiikan keskeisiä tavoitteita. EU ponnistelee kaikin voimin Lähi-idän kriisin osapuolten välisen luottamuksen rakentamiseksi ja niiden saamiseksi takaisin neuvottelupöydän ääreen etenkin kvartettiryhmän välityksellä, johon yhteisen ulko- ja turvallisuuspolitiikan korkeana edustajana neuvoston pääsihteeri Javier Solana kuuluu.